google/wiki40b huggingface dataset:
Eudicella chloe

Utseende

En nokså stor (ca. 35 millimeter), grønn til grønnsvart gullbasse. Dekkvingene er gulgrønne med fire grønnsvarte flekker og en grønn stripe langs sømmen. Beina er mørkt grønnlige. Hannen har et langt, Y-formet horn i pannen, dette har krumme spisser, ved siden av det et par korte pigger. Hos denne arten har hornet en forholdsvis lang gaffel og kort "skaft".

Levevis

Hannene bruker "hornene" sine til å kjempe om hunnene. Hver hann prøver å vippe motstanderen over på ryggen ved å presse hornet under ham.
Som hos de fleste andre Cetoniinae utvikler larvene seg i morken, død ved, og de voksne billene besøker gjerne blomster. Arten er knyttet til skog.

Utbredelse

Arten er utbredt i det nordlige Etiopia og Eritrea.
Rally Portugal

Rally Portugal er Portugals største rallyløp som er blitt arrangert side 1967 og det inngår nå i Rally-VM (WRC).
Busklundfly

Utseende

Et middelsstort (vingespenn 37 – 42 mm), gråbrunt nattfly. Arten ligner strekt på flere av artene i slekten Apamea, men skiller seg fra disse på at den har hårete fasettøyne. Forvingen er gråbrun og alle de tegningene som er typiske for nattfly er vanligvis godt synlige. Ved roten er det en kort, svart lengdestrek (rotstrek). Rundt midten av vingen er det to tannete, svarte og hvite tverrlinjer (mellomlinjer) som avgrenser vingens midtfelt. De nærmer seg hverandre bakover i vingen. Fremst i midtfeltet er det lysgrå nyre- og ringmerker, lenger bak en kraftig, svart strek (tappmerke) som forbinder de to mellomlinjene. Langs ytterkanten er den en hvit tverrlinje (bølgelinje) som danner en w i midten. Bakvingen er grå.

Levevis

Arten finnes helst på steder med frodig vegetasjon. Larvene kan finnes på en lang rekke ulike planter, inkludert løvtrær som eik, busker og urter, for eksempel tungras. De voksne sommerfuglene flyr om natten i juni – juli.

Utbredelse

Arten er utbredt over hele Europa. I Norge finnes den nord til Sør-Trøndelag.
Slaget ved Lipariøyene

Slaget

Etter landsuksessen ved Agrigentum på Sicilia, følte romerne seg sikre nok til å bygge en flåte som ga dem muligheten til kontroll over Middelhavet. Republikken klarte å bygge en flåte på omtrent 150 galeier og drille nødvendige mannskaper i løpet av to måneder. Patriseren og konsulen Gnaeus Cornelius Scipio fikk kommandoen over de 17 første skipene, og seilte til Messana for å forberede ankomsten av resten av flåten og seilasen til Sicilia.
Mens Scipio befant seg i sundet mottok han informasjon om at garnisonen ved Lipara var villig til å gå over på romernes side. Hendelsene som fulgte er vanligvis beskrevet som en forrædersk handling fra karthagenernes side, men kildene - som stort sett var pro-romerske - går ikke i detalj rundt omstendighetene. Scipio lot ikke muligheten til å erobre en viktig by uten kamp gå fra seg, og seilte mot Lipara. Da romerne ankom havnen, lå en avdeling av karthagenske skip i bakhold, anført av Hannibal Gisco (generalen som ble slått ved Agrigentum) og Boodes. Romerne ble blokkert inne i havna og ga seg uten stor motstand. De uerfarne mannskapene fikk panikk og flyktet, og konsulen ble tatt til fange. Hans kløktighet ble belønnet med den nedsettende tilnavnet Asina, som betyr esel på latin.
Hendelsen ved Lipara førte ikke til en slutt på den første punerkrig, eller Scipio Asinas karriere. Kort tid etter fikk han sin hevn da juniorkonsulen, Gaius Duilius, vant slaget ved Mylae.
Tamara M. Gudima

Politiske karriere

Gudima representerte fra 1993–95 Arkhangelsk oblast i Statsdumaen
Statsdumaen er underhuset i Russlands føderale forsamling, landets nasjonalforsamling som består av to kamre. 
Hun ble gjenvalgt til Statsdumaen for perioden 1995–99. Tamara M. Gudima var medlem i dumaens kulturkomité i perioden 1993-99.
Tamara M. Gudima har arbeidet i det russiske kulturdepartementet i perioden 2000-10. Hun arbeidet som rådgiver for Russlands kulturminister
Kapsabet

Kapsabet er en by i den tidligere provinsen Rift Valley. Den er hovedstaden i Nandi fylke og ligger 40 kilometer sørvest for Eldoret langs hovedveien C39 til Chavakali. Byen hadde en befolkning på 86 803 ved folketellingen i 2009. Majoriteten av innbyggerne tilhører Nandi-delen av Kalenjinfolket.
Mange suksessrike løpere er født i eller nær Kapsabet, inkludert Bernard Lagat, Robert Kipkoech Cheruiyot, Peter Rono, Wilfred Bungei, Pamela Jelimo, Rodgers Rop, Janet Jepkosgei, Martin Lel og Janet Cherobon-Bawcom. Årlig arrangeres et maraton med start i Kapsabet og mål i Eldoret.
Eldoret internasjonale lufthavn ligger omtrent 30 km unna sentrum.
Svømming under Middelhavslekene 1983

Svømming under Middelhavslekene 1983. Svømming var en av flere sporter under de niende middelhavslekene som ble arrangert i Casablanca i Marokko i perioden 3. til 17. september 1983. Det var niende gangen som svømming var med på programmet under Middelhavslekene. Det ble konkurrert i tjueni øvelser, femten for menn og fjorten for kvinner. Italia ble beste nasjon med sytten gullmedaljer foran Spania med fem.
The Fox and the Hound

The Fox and the Hound er en amerikansk barnebok skrevet av Daniel P. Mannix. Boken ble første gang utgitt i 1967. 
Boken handler om livene til rødreven Tod, som blir oppdratt hos et menneske i sitt første leveår, og Copper, som er halvveis blodhund og eies av en jeger. For å sikre seg at karakterene oppførte seg realistisk, gjorde Mannix forberedelser ved å studerte tamme og ville rever, jaktteknikker og hvordan hunder jakter på rever. Boken ble illustrert av John Schoenherr.
Boken har vunnet flere amerikanske litterære priser. The Walt Disney Company skaffet seg filmrettighetene til romanen, og filmatiseringen startet den i 1977. Tegnefilmen Todd og Copper: To gode venner hadde premiere sommeren 1981. I filmen har Mickey Rooney stemmen til Todd og Kurt Russell stemmen til Copper.
Thor: The Dark World

Handling

Thor (Chris Hemsworth) må lede an i en kamp mot onde alver, ledet av den grusomme og hevngjerrige Malekith (Christopher Eccleston), som har planer om å føre mørke tilbake til jordkloden. Men denne fienden er en som selv Odin (Anthony Hopkins) og hans disipler i Åsgard ikke kan hamle opp med, og Thor må dermed ta ut sitt ytterste. Blant annet innebærer det å søke hjelp fra broren Loke (Tom Hiddleston), som tidligere forrådte ham og resten av Åsgard. På veien må han også beskytte Jane Foster (Natalie Portman), som blir rammet av en mystisk energi - og etterhvert gjøre det ultimate offer.

Om filmen

Filmen er en oppfølger til Thor (2011), og handlingen er satt til ett år etter hendelsene i The Avengers (2012), hvor Thor var delaktig i å redde verden fra å bli tatt over av Loke og en hær med romvesener. Den har norgespremiere 8. november 2013.

Produksjon

Allerede en drøy måned etter at Thor kom ut, bekreftet Marvel og Disney at det vil komme en oppfølger. De offentliggjorde også at Chris Hemsworth returnerer som tittelrollen Thor, mens Kenneth Branagh ikke kommer tilbake som regissør.
I oktober 2011 ble det bekreftet at Patty Jenkins ville regissere filmen, og at Natalie Portman også kommer tilbake som Jane Foster. Senere avkreftet Jenkins at hun skal regissere filmen. Alan Taylor, best kjent for å ha regissert episoder av TV-serien Game of Thrones, erstattet henne. Chris Hemsworth har snakket om valget av Taylor og at han tror at hans versjon av Åsgard vil bli forskjellig fra Branaghs, men at han også tror den nye regissøren vil ha mye å tilføre. Litt før Portmans rolle var klarert for filmen, hadde også Tom Hiddleston bekreftet at vil gjenta rollen som Loki, mens Idris Elba langt på vei avslørte at han også er tilbake i Thor 2 som portvokteren Heimdall. Stellan Skarsgård er bekreftet for en retur til Åsgard. Også Jaimie Alexander, Josh Dallas og Ray Stevenson, som alle spilte venner av Thor i originalen, har lettet på sløret i forhold til å være med i oppfølgeren. Imidlertid har Dallas måttet kaste inn håndkleet grunnet sin kontrakt med TV-serien Once Upon a Time, og Zachary Levi, som også var høyaktuell for rollen i originalen, erstattet ham. I tillegg er Tadanobu Asano, som spilte Hogun (en annen venn av Thor), med i filmen. Også danske Mads Mikkelsen ble klar for filmen i mai 2012, i rollen som hovedantagonisten Malekith. Han måtte senere trekke seg grunnet kollisjon med Hannibal, en ny TV-serie han skal spille i. 1. august ble det klart at Christopher Eccleston skal erstatte ham.
I juli 2012 endret man tittelen fra Thor 2 til Thor: The Dark World. I august ble Kat Dennings, som spilte Darcy i originalen, klar for å komme tilbake til Åsgard-verdenen, mens Adewale Akinnuoye-Agbaje ble hentet inn for å spille Kurse, den sekundære antagonisten i denne filmen. Komikeren Chris O'Dowd, kjent fra filmen Bridesmaids (2011), har avslørt at han har en liten rolle i en datescene med Natalie Portman, en rolle han sier han tok for "moro skyld".
Evaodden

Evaodden er en odde på nordsiden av det norske bilandet Peter I Øy i Antarktis. Odden utgjør øyas nordligste punkt og ble oppdaget i 1927 på Odd I-ekspedisjonen under ledelse av Eyvind Tofte.
Nordjyllands Politi

Nordjyllands Politi er en politikrets i Danmark som dekker ni kommuner: Mariagerfjord, Vesthimmerland, Rebild, Aalborg, Brønderslev, Jammerbugt, Hjørring, Læsø og Frederikshavn.
Med et areal på ca. 7 000 km² er det Danmarks nest største politikrets.
Hovedstasjonen for Nordjyllands Politi er i Aalborg. Dessuten er det tre politistasjoner beliggende i henholdsvis Hjørring, Frederikshavn og Hobro.
Slaget ved Stallupönen

Russiske og tyske målsetninger

I denne ytterkanten av Det tyske riket angrep den russiske 1. armé under ledelse av generalen Paul von Rennenkampf med målsetting om å nå Königsberg. De tyske planleggerne ventet et slikt angrep, men ønsket at aktivitetene på østfronten skulle være minst mulige fram til kampene på vestfronten kunne avsluttes i henhold til Schlieffenplanen. Tyskerne bygget derfor opp en del forsvarstiltak i området og regnet med at de kunne stoppe, eller i hvert fall forsinke en slik russisk framrykking. De tyske ordrene var derfor å trekke seg tilbake dersom de møtte russiske styrker. Til tross for disse ordrene, gikk den offensivt orienterte tyske generalen Hermann von François til aktiv motstand da disse styrkene møtte hverandre ved Stallupönen.
Den aggressive og arrogante generalen var overbevist om at hans bedre trente og utstyrte styrker kunne engasjere den russiske hæren istedenfor å følge ordren om å retirere. Den åttende arméen hadde organisert seg i en forsvarslinje sør for Gumbinnen cirka 32 kilometer vest for den russiske grensen. Den russiske kommandanten Rennenkampf møtte ikke motstand under innmarsjen fra den 17. august, og stoppet opp åtte kilometer innover i Øst-Preussen. François gikk umiddelbart til angrep på de fremskutte avdelinger i den første russiske armé.
Hittil og littil

Hittil og littil er en samleplate og det 17. albumet med Bjørn Eidsvåg, utgitt i 2000. Albumet lå 43 uker på VG-lista med fjerdeplass som beste plassering og solgte meget godt. Her er nok et livealbum med Eidsvåg, som denne gangen oppsummerte hele hans karriere fra 1976-2000. Foruten gamle klassikere er det med to nye låter.
Hayuma Tanaka

Japans herrelandslag

Hayuma Tanaka spilte én landskamp for Japans herrelandslag.
Semiotikk

Saussure

Hos Saussure er hva som gjør et tegn til et tegn (for noen) en kobling mellom en oppfattelse (signifikatet) og et uttrykk (signifikanten) som med større eller mindre presisjonsgrad gir til kjenne det oppfattede og eventuelt lar seg formalisere gjennom gjentagelse. Saussure så på tegnet som arbitrært; dvs. han mente å kunne vise at signifikatet og signifikantens tilknytning i utgangspunktet er vilkårlig, slik at tegnene man kan erfare er rent konvensjonelt etablerte forbindelser. Denne oppdagelsen har hatt stor innflytelse på psykoanalysen, gjennom Jaques Lacans oppfattelse av Saussures semiologis anvendbarhet med utgangspunkt i den psykoanalytiske forestillingen om at det ubevisste er strukturert som språk. For det første er tegn arbitrære (vilkårlige/tilfeldige) i forhold til virkeligheten. Derfor kan forestillingen om en hest ha helt forskjellige uttrykk på ulike språk: hest (norsk), horse (engelsk), Pferd (tysk). Forholdet mellom tegnet som lydbilde eller uttrykk og tegnet som begrep eller innhold er arbitrært. Et tegn bestemmes gjennom forskjellighet: Det er gjennom forskjellen til omkringliggende tegn at tegn får sin verdi. Saussure hadde en forestilling om semiologien som en fremtidig vitenskap som skulle studere tegnenes rolle i det sosiale liv.

Peirce

Peirce var filosof og pragmatiker. Han studerte tegn generelt, og ville studere hele den menneskelige bevissthetsproduksjon og lage et system for klassifikasjon av tegn generelt. I hans tegnbegrep inngår blant annet en klassifikasjon av ulike typer tegn basert på deres forhold til referansen: Ikoner, indekser og symboler. Ikoner har en likhet med det de står for, slik for eksempel smileys likner på et smilende fjes. Indekser har en nærhet med, eller står i et kausalt forhold til det de står for. Symboler står i et arbitrært forhold til referansen, slik som språktegnene. 
Semiotikk  er termen man har valgt å bruke og fellestermen for den amerikanske tradisjonen etter Charles Sanders Peirce og den franske tradisjonen etter Ferdinand de Saussure. Dette ble vedtatt av Det Internasjonale Selskap for Semiotikk i 1969. Før 1969 var det kun den amerikanske tradisjonen som ble kalt semiotikk, mens den franske ble kalt semiologi.
Cecilia Dinardi

Utmerkelser

I november 2011 mottok Dinardi prisen Årets forbilde som deles ut av Barne,- likestillings- og inkluderingsdepartementet.
I mars 2012 mottok hun prisen Jusstudentenes menneskerettighetspris] som deles ut av Amnesty jus.I juni 2012 vant hun Ole Vig-prisen for sitt folkeopplysningsarbeid.I 2016 ble hun tildelt Bjørnsonprisen.
Meritxell Mateu i Pi

Liv og virke

Mateu har lisensiatgrad i internasjonal politikk og mastergrad i historie.
Mateu har vært sitt lands ambassadør til Frankrike (1995–1999), UNESCO og Europarådet (1997–1999), Den europeiske union (1997–2005) samt Belgia, Luxembourg og Nederland (1997–2005). Fra 2005 til 2007 var hun minister for bolig, høyere utdanning, forskning og utdanning. I 2007 ble hun utenriksminister, en statsrådspost hun beholdt til 2009. 
Hun ble valgt som parlamentsmedlem for Ordino i Consell General i valgperiodene 2011–2015 og 2015–2019 som representant for Demòcrates per Andorra. Fra 2011 til 2015 ledet hun Andorras delegasjon i Europarådets parlamentarikerforsamling (PACE), der hun også ble valgt til visepresident. I samme periode var hun medlem av den andorranske gruppen i Den interparlamentariske union (IPU).
Hōjicha

Hōjicha, eller Houjicha, (ほうじ茶) er en røstet grønn te fra Japan. Røstingen skjer tradisjonelt i en porselenbeholder over trekull inntil de grønne bladene blir rødbrune. Røstingsprosessen ble utviklet i Kyoto på 1920-tallet.
Teen som anvendes i røstingen er oftest bancha (番茶, «vanlig te»), kukicha eller en lavkvalitativt sencha.
Under røstingen mister teen mange av de catechiner som vanligvis står for en viss bitterhet i alle teer, og også koffeinnivåene senkes en del. Teens lave koffeininnhold gjør at den ofte drikkes til middag og før leggetid; også av barn og gamle mennesker som kan være følsomme for koffein.
Orgelbøsse

Orgelbøsse var en senmiddelaldersk helvetesmaskin. Det var en form for skytevåpen med flere piper, iblant mer enn hundre, som kunne skyte samtidig. Slike våpen forekom så tidlig som på 1300-tallet. De ble særlig benyttet fra tidlig på 1400-tallet, hovedsakelig som antipersonellkanon. Fra rundt 1500 begynte man å montere hjul på underlaget (affutasjen).
Skyteløpene eller pipene var plassert ved siden av hverandre, tidvis i flere lag, på en plattform. Jernkulenes kaliber var det samme som på en muskett, ca 19 mm. Når orgelbøssen ble avfyrt i en samlet salve førte det til en skur av kuler, omtrent som fra en moderne mitraljøse. Som en tidig form for skytevåpen med flere geværløp er orgelbøsse betraktet som en forløper til 1800-tallets mitraljøse.
De første kjente orgelbøsser ble benyttet av hæren til Edvard III av England i 1339 i Frankrike under hundreårskrigen. De hadde tolv løp som kunne fyre salver med tolv kuler. Hertugdømmet Milano og andre deltagere i de italienske kriger benyttet seg av orgelbøsser med ni løp. Orgelbøsser ble også benyttet under de engelske rosekrigene. I løpet av det andre slaget ved St. Albans i 1461, benyttet huset Yorks soldater fra Burgund tilsvarende våpen under ledelse av dronning Margaret av Anjou. I Øst-Europa ble en tyngre utgave av orgelbøssen benyttet av Stefan III av Moldavia så sent som 1475, attestert av den polske kronikør Marcin Bielski (1495-1575).
Den norske betegnelsen orgelbøsse (som er overtatt fra dansk) kommer fra at det var tallrike skytepiper som lignet på et musikkinstrumentet pipeorgel. På engelsk kalt det for rabauld eller ribauldequin, et begrep overtatt fra fransk. På tysk het det salvengeschütz, men også betegnet som totenorgel og orgelkanone.
Bunnstoff

Bunnstoff påføres som maling på undervannsdelen av skroget på båter, skip eller andre strukturer i vann.  Den tjener flere funksjoner.  Utover fargelegging er dens primære funksjoner å hindre korrosjon og å begrense begroing.
Korrosjon må hindres fordi det reduserer styrken i stålskip, mens begroing er et problem fordi det reduserer skipets hastighet.  Et skip er normalt i dokk for maling med to til tre års mellomrom.  Det er ikke uvanlig å se 15-20 % hastighetsreduksjon fra nymalt skip og frem til det går i dokk.
De første systemene for å hindre begroing besto i tynne kobberplater som ble boltet til skroget på treskuter.  Klipperen Cutty Sark er utstilt som museumsskip i England og har dette systemet.  
Senere er også tinn blitt svært mye brukt som giftstoff.  Med økt fokus på forurensing ble dette forbudt som virkningsstoff fra og med 1. januar 2008.
Den norske produsenten  Jotun er blant de ledende leverandørene i verden på maling for maritime applikasjoner.
I Shall Be Released

«I Shall be Released er en amerikansk sang fra 1967 med melodi og tekst av Bob Dylan.
The Band spilte den på sitt debutalbum, Music from Big Pink (1968), med Richard Manuel som ledesanger og med Levon Helm som harmoniserte i refrenget. En legendarisk versjon ble fremført nesten på slutten av The Bands avskjedskonsert The Last Waltz, hvor alle kveldens utøvere (med unntak av Muddy Waters) pluss Ringo Starr og Ronnie Wood prydet den samme scenen.
Bob Dylan spilte inn to primære versjoner på plate. Den første er inspillingen fra The Basement Tapes (1967) og utgitt på Bootleg Series 1-3 (1991). Dylan spilte inn sangen for andre gang i 1971 og utgav den nye versjonen på Bob Dylan's Greatest Hits Vol. II.

Norsk versjon

Asa Krogtoft har skrevet en norsk tekst. Den norske tittelen er «Snart går solen ned».
Freden i Lodi

Freden i Lodi var en fredsavtale mellom republikken Venezia og hertugdømmet Milano som endte den milanesiske arverekkefølgekrigen i Francesco Sforzas fordel den 9. april 1454. Freden markerte starten på en 40 år lang fredsperiode der makten mellom de fem italienske statene Venezia, Milano, kongeriket Napoli, Den florentinske republikk og Kirkestaten, var avbalansert, samt skapte permanent avgrensede grenser mellom Venezias fastland og et ekspansivt Milano langs Adda-elven.
Traktaten fastslo Francesco Sforza som den eneste rettmessige hertug av Milano, og et maktbalanseprinsipp i nord-Italia ble innført på de mindre statenes bekostning, nemlig republikken Genova, huset Savoy, huset Gonzaga og huset Este. Francesco Sforza ville legge dette maktbalanseprinsippet til grunne for sin utenrikspolitikk.
En beslektet avtale ble signert den 30. august i Venezia mellom Milano, Venezia og Firenze (som hadde byttet side), hvor alle parter bandt seg selv til en avtale om ikke-aggresjon. Kongeriket Napoli og til og med Kirkestaten sluttet seg til den italiske liga ikke lenger etter.
Bortsett fra en konflikt mellom Venezia (alliert med Kirkestaten) og Milano i 1483, ville freden vare helt til Frankrike under Karl VIII startet de italienske kriger.
Fallout: Shelter

Spillet

I Fallout Shelter har spilleren jobben som formann i et tilfluktsrom, og må ta avgjørelser som påvirker hele samfunnet. Spilleren velger hvem som skal arbeide hvor og hvilke nye rom som skal bygges. Beboerne trenger mat og vann, men også strøm for å holde seg varme og lykkelige i en underjordisk verden der radioaktiviteten fra utsiden kan trenge inn. Rotter og kakelakker, alle muterte, kan grave seg inn i de underjordiske romene, og banditter, likrøvere (ghouls), eller deathclaws kan bryte seg gjennom porten til overflaten.
Spillet går i stor grad ut på å balansere ressursene, få barn til å vokse opp, og bygge stadig nye og mer avanserte rom. For å bygge trengs det ressurser i form av penger, og penger får man gjennom fullført arbeid i et rom, man finner dem utenfor hvelvet, eller man fanger den mystiske fremmede som av og til dukker opp.
I det originale Fallout-spillet ble hovedpersonen sendt ut av hvelvet for å finne en chip som var gått i stykker. I Fallout Shelter kan beboerne sendes ut, med livet som innsats, for å finne penger, klær og våpen. Etter 2016 oppdateringen kom det også oppdrag der man ble sendt til forskjellige steder på jakt etter savnede personer, for å stanse banditter eller for å finne spesielle gjenstander. Fullførte oppdrag gir belønninger i form av spesielle beboere, kjæledyr, gjenstander, penger og/eller lunsjbokser. Lunsjboksene inneholder tilfeldige premier som kan være til stor hjelp.

Utvikling

Allerede i 2009 ble det snakket om en iPhone-versjon av Fallout, men ideen ble forkastet. Fallout Shelter ble lansert på Electronic Entertainment Expo 14. juni 2015
Spillet er oppdatert i flere omganger. Først kom karakteren Preston Garvey fra Fallout 4 som en mulig beboer. Da Android versjonen kom ble «deathclaws» og «molerats» med som mulige fiender, banditter kunne stjele penger, og roboten «Mister Handy» ble tilgjengelig via lunsjbokser. Senere oppdateringer kom med flere karakterer, overlevelsesmodus, mulighet til å ta våpen og utstyr fra nedkjempede angripende banditter, og ikke noe tak på hvor mange som kan utforske utsiden samtidig. Spillet har også fått egne oppdateringer med tema fra høytider, og i desember 2015 kom kjæledyr med i spillet. I juli 2016 kom oppdatering 1.6 med oppdrag, flere fiender og forbedret kamp. I 2017 kom nye versjoner til Xbox og Windows 10, og spillet ble tilgjendelig via Steam.

Mottagelse

Fallout Shelter hadde i februar 2018 63/100 hos Metacritic for PC--versjonen og 71/100 for iOS-versjonen. Nrk, som synes spillet var for kjedelig i lengden, gav spillet terningkast 3. mens Gamer.no gav spillet 8/10. Mange likte spillet, men kritiserte det for å mangle dybde. Spillet inneholder også mikrotransaksjoner, at man kan kjøpe ting i spillet for ekte penger, noe andmeldere har kommentert som negativt.
Fallout Shelter ble det mest populære iOS-spillet i USA og UK dagene etter det kom, og genererte 5,1 milloner dollar i inntekter de første to ukene.
Spillet vant «Golden Joystick Awards», «D.I.C.E. Awards» og «The Game Awards 2015» for beste mobilspill i 2015